ประทิน หนุนเลิกซื้อเครื่องตรวจบึ้มหากพบทุจริต
กรุงเทพฯ- 2 พ.ค.48 ประทิน ยัน สามารถยกเลิกสัญญาซื้อเครื่องเอ็กซ์เรย์สนามบินสุวรรณภูมิได้หากพบทุจริต เร่งขอข้อมูลคมนาคมและเชิญผู้เกี่ยวข้องมาชี้แจง ต้องดูรายละเอียดของสัญญาว่าทำไว้อย่างไร เพราะสัญญายกเลิกไม่ได้ นอกจากสัญญาที่ทำสมคบกันหาประโยชน์เพื่อทำให้ราคาสูงขึ้นอาจจะยกเลิกสัญญา พล.ต.อ.ประทิน สันติประภพ ประธานคณะกรรมาธิการวิสามัญพิจารณาสอบสวนและศึกษาเรื่องเกี่ยวกับทุจริต วุฒิสภาระบุ วันนี้ คณะกรรมาธิการวิสามัญพิจารณาสอบสวนและศึกษาเรื่องเกี่ยวกับทุจริต วุฒิสภาได้ทำหนังสือด่วนถึงกระทรวงคมนาคมเพื่อขอดูข้อมูลสัญญาจัดซื้อจัดจ้างในโครงการการจัดซื้อเครื่องตรวจวัตถุระเบิด และการจัดซื้อสายพานลำเลียงกระเป๋าในโครงการสนามบินสุวรรณภูมิ ทั้งนี้ทางกมธ.จะนำสัญญาดังกล่าวมาตรวจสอบรายละเอียดของสัญญาว่า เป็นทั้ง 2 โครงการเป็นอันเดียวกันหรือไม่ เป็นโครงการเก่าหรือโครงการใหม่ หรือเป็นโครงการที่เพิ่มเติมขึ้นมา รวมทั้งจะตรวจ สอบสัญญา ว่าบริษัทการท่าอากาศยาน (ทอท.)ได้ทำไว้กับใคร ทำสัญญาโดยตรงกับผู้ผลิต หรือบริษัทตัวแทน และมีการกำหนดราคาของสินค้าราคาเท่าใด ราคากลางและค่าติดตั้งเท่าไหร่ ซึ่งจะนำข้อมูลทั้งหมดมาสรุปให้ประชาชนทราบ อย่างไรก็ตามทางกรรมาธิการจะเชิญบุคคลที่เกี่ยวข้องกับการจัดซื้อจัดจ้างในโครงการดังกล่าวมาชี้แจง 
กรุงเทพฯ- 2 พ.ค.48 ประทิน ยัน สามารถยกเลิกสัญญาซื้อเครื่องเอ็กซ์เรย์สนามบินสุวรรณภูมิได้หากพบทุจริต เร่งขอข้อมูลคมนาคมและเชิญผู้เกี่ยวข้องมาชี้แจง ต้องดูรายละเอียดของสัญญาว่าทำไว้อย่างไร